2022 12 30
LT
Europos Sąjungos oficialusis leidinys
C 498/19
17. ragina nustatyti kitą euro emisijos standartą automobiliams, furgonams, sunkvežimiams ir autobusams (euro 7/VII), kad būtų sumažintas išmetamų toksiškų teršalų (t. y. azoto oksido, amoniako, anglies monoksido ir kietųjų dalelių PM 10– 2,5) kiekis ir išvengta dešimčių tūkstančių priešlaikinių mirčių kasmet; labai apgailestauja dėl Europos Komisijos sprendimo vėl atidėti pasiūlymus dėl euro 7/VII jos 2022 m. darbo programoje, nes tai kelia abejonių dėl jos „nulinės taršos tikslo“ ir įsipareigojimo laikytis Europos žaliojo kurso, taip pat kelia pavojų pramonės pajėgumams planuoti inžinerinius pokyčius;
Visiems prieinamas judumas 18. prašo sukurti visiems piliečiams prieinamą viešojo transporto sistemą, naudojantis įtraukiuoju dizainu, ypač atsižvelgiant į neįgaliuosius; pabrėžia, kad naudinga į ankstyvąjį infrastruktūros ir transporto paslaugų planavimo etapą įtraukti jo naudotojus; patvirtina prieinamumo svarbą, apibrėžtą 2021–2030 m. Europos strategijoje dėl negalios ir Europos prieinamumo akte; atkreipia dėmesį į tokių projektų kaip „Visiems pritaikyto miesto apdovanojimas“ svarbą;
19.
ragina laikytis visapusiškesnio požiūrio siekiant užtikrinti prieinamumą visos kelionės metu;
20. pabrėžia, kad būtina spręsti judumo nepritekliaus problemą siekiant socialinės, ekonominės ir teritorinės sanglaudos; todėl ragina laikytis daugiarūšio ir integruoto požiūrio kovojant su judumo atskirtimi ir užtikrinant vienodas galimybes pasiekti miestų centrus; šiuo požiūriu palankiai vertina Komisijos naujojoje judumo mieste sistemoje nustatytą įsipareigojimą spręsti „nelygybės, susijusios su prieiga prie viešojo transporto tinklo, problemą, be kita ko, gerinant prieigą prie geležinkelio stočių“; taip pat ragina teikti papildomą paramą mažesniems miestams, priemiestinėms zonoms, taip pat priklausomoms kaimo ir kalnuotoms vietovėms, ypač mažiau išsivysčiusiuose regionuose, kad būtų užtikrintas šių teritorijų junglumas ir piliečiams būtų suteiktos vienodos galimybės pereiti prie darnaus judumo;
Viešojo transporto, kaip judumo mieste pagrindo, stiprinimas 21. palankiai vertina Komisijos pareikštą ketinimą bendradarbiauti su nacionalinėmis ir vietos valdžios institucijomis ir visais suinteresuotaisiais subjektais, siekiant užtikrinti, kad viešasis transportas išliktų judumo mieste pagrindu; pabrėžia, kad šiuo tikslu reikia koordinuoti visas turimas priemones ir išteklius, įskaitant svarbią viešųjų paslaugų įsipareigojimų paskirtį užtikrinti susisiekimą su miestų centrais;
22. pabrėžia, kad, siekiant atsižvelgti į numatomą keleivių skaičiaus augimą, būtina skubiai didinti viešojo transporto pajėgumus tiek geografinės aprėpties, tiek didesnio maršrutų dažnumo požiūriu; primena, kad pastaraisiais dešimtmečiais nuolat stigo investicijų ir kad, kaip pabrėžė Europos Audito Rūmai, viešojo transporto paslaugų tiekėjai susiduria su investicijų deficitu;
23. pabrėžia, kad viešąjį transportą reikia papildyti alternatyvomis ir daugiarūšio transporto koncepcija; šiuo požiūriu ragina rinktis lanksčius ir paklausa grindžiamus pirmo ir paskutinio kilometro sprendimus; taip pat pabrėžia, kad nemažiau svarbu skatinti aktyvų judumą, ypač važiavimą dviračiu;
24. atkreipia dėmesį į tai, kad būtina sukurti ir išplėsti tvarią viešojo transporto infrastruktūrą, įskaitant tinkamas elektrinių autobusų įkrovimo sistemas, kurios sudarytų sąlygas vykdyti tarpmiestinius reisus nepalankiomis klimato ir reljefo sąlygomis ir padidintų komercinį greitį;
25. ragina stiprinti daugiarūšio transporto mazgus, kad būtų užtikrintas sklandus perėjimas nuo vienos transporto rūšies prie kitos, be kita ko, gerinant aktyvaus judumo prieinamumą ir įrengiant saugias dviračių stovėjimo aikšteles, kad būtų užtikrintas greitesnis ir veiksmingesnis asmenų persėdimas ir prekių perkrovimas;
26. pabrėžia priemiestinių zonų jungčių, įskaitant tarpvalstybines jungtis, svarbą, nes važinėdami į darbą žmonės kerta ir miesto ribas, todėl tam reikia sudaryti palankesnes sąlygas kaimo vietovėse ir už šalies ribų pasienio regionuose, pavyzdžiui, kurti privataus ir viešojo transporto jungtis pagal „Park&Ride“ koncepciją;
27. atkreipia dėmesį į tai, kad būtina imtis priemonių, kuriomis būtų skatinamas užsakomųjų viešojo transporto paslaugų diegimas, ypač atokiose ir labai atokiose kaimo vietovėse, ir ragina Komisiją teikti paramą tokių sprendimų išbandymui ir pasiūlyti tokių paslaugų finansavimo ir subsidijų sistemą;